Már úton van a Marsra az új szonda, de beletelik pár hónapba, mire odaér
Szombat délután sikeresen útjára bocsátották a NASA űrszondáját. Hat év után az InSight az első eszköz, amit a vörös bolygó felé repítünk. Íme a videó a fellövés pillanatairól.
A 2012-ben landolt Curiosity "csak" a Mars felszínére kíváncsi, a szombat délután fellőtt InSight a felszín alatt is kutakodik, geofizikai obszervatóriumként működik majd. A szakemberek tervei szerint az űreszköz november 26-án száll majd le a Marson, hosszú út áll tehát előtte.

A járműnek nincsenek kerekei, van viszont egy hosszú robotkarja, melyekkel a földrengésekhez hasonló marsrengések észlelését lehetővé tévő szeizmométert helyez majd el a bolygón. Az év vége felé indítja el egy majdnem öt méter mély lyuk fúrását a Mars talajába.

Ha Mars, akkor óhatatlanul felmerül a kérdés: mikor költözhetünk át egy új bolygóra? Merthogy a vörös bolygón történő letáborozás mellett nemcsak fantasztikus, hanem tudományos érvek is szólnak.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
InSight NASA Mars-kutatás marsrengés geofizika űrkutatás Mars-szonda Mars